作者:白居易
標題:薛中丞
內容:百人無一直，百直無一遇。借問遇者誰，正人行得路。中丞薛存誠，守直心甚固。皇明燭如日，再使秉王度。奸豪與佞巧，非不憎且懼。直道漸光明，邪謀難蓋覆。每因匪躬節，知有匡時具。張為墜網綱，倚作頹簷柱。悠哉上天意，報施紛回互。自古已冥茫，從今尤不諭。豈與小人意，昏然同好惡。不然君子人，何反如朝露。裴相昨已夭，薛君今又去。以我惜賢心，五年如旦暮。況聞善人命，長短系運數。今我一涕零，豈為中丞故。